Der er både glæde og bekymrede miner hos formanden for foreningen Danske Mink i forbindelse med, at de første mink vender tilbage til Danmark lørdag.

Endelig kom dagen. Og glæden er da også stor hos formanden for foreningen Danske Mink. - Vi får en sending af mink med dansk afstamning, lyder det fra formand Louise Simonsen. Hun henviser til, at netop i dag, lørdag, lander de første mink i Danmark, og de har kurs mod en farm på Thyholm. Dermed bliver dyrene grundlaget for en helt ny epoke for dansk minkavl efter nedlukningen af erhvervet 4. november 2020, hvor godt 16 millioner mink blev aflivet. - Det her betyder, at vi kan få dem hjem igen til de danske avlere. Der er tale om mink af dansk afstamning, som kommer hjem fra Norge. - De kommer i en dyretransport til mink. Det er en af de dvaleavlere, der har en farm, som vi har brugt det sidste lange stykke tid på at gøre klar, oplyser Louise Simonsen. Hvordan er det at have erhvervet i Danmark igen? - Det er en kæmpe sejr. Underlagt testregime Men midt i glæden spores der også en irritation, over de vilkår, genstarten kommer til at foregå under. Blandt andet er der krav om coronatests, skærpet overvågning og restriktioner. - Vi er den eneste gruppe, der er underlagt testregime, påpeger formanden for foreningen Danske Mink og fortsætter: - Jeg synes, det er skudt over mål, og jeg bryder mig ikke om den forskelsbehandling. - Men jeg har valgt, at vi gør, som vi bliver bedt om i folkesundhedens navn, og så har vi fået et møde i stand til april, hvor vi skal revurdere om nogle af reglerne er overflødige. Færre minkavlere På trods af irritationen over rammerne for genstarten af minkproduktion i Danmark ser Louise Simonsen dog med stor optimisme på fremtiden for de minkavlere, som vælger at gå i gang igen. - Vi forventer at komme tilbage, siger hun. Men det bliver ikke med den samme kvalitet lige med det samme. - Forventningerne er, at vi kommer til at bruge meget tid på at avle os frem til det samme resultat, som vi leverede før. Og det bliver nok ikke med lige så mange avlere som tidligere. - Tidligere var vi 1200 avlere, og det er vi slet ikke i nærheden af, vurderer formanden. Håber på nytænkning i erhvervet Formanden har set billeder af de mink, som nu har kurs mod Danmark. Også det vækker glæde. - Jeg må sige, at det er nogle meget flotte mink. Vi er meget glade og tilfredse. Og et par års pause med minkavl kan måske blive starten på noget nyt og bedre. - Jeg har fået tudet ørerne fulde med, at det var forkert at begynde igen, men det er ikke altid en dårlig ide at starte noget nyt og nytænke, lyder det fra formanden, inden hun runder af: - Jeg håber, at de avlere, der kommer nu, kan nyde godt af at nytænke. Man skal måske ikke løbe så hurtigt som tidligere. TV MIDTVEST har forsøgt at få en kommentar fra ejeren af minkfarmen på Thyholm, men han ønsker ikke at stille op til interview.